Sande, Me 28
Kirap long taim God i wokim olgeta samting na i kam inap long nau, ol man i lukim ol samting God i bin wokim na long dispela rot ol inap save long ol pasin bilong en i stap hait. Na ol i save long bikpela strong bilong en i stap oltaim na ol i save olsem tru tru em i God.—Rom 1:20.
Jehova i mekim planti samting bilong soim klia olsem em i gat bikpela pasin laikim. Skelim ol naispela samting i stap long ples antap. I gat planti bilion galaksi, na olgeta wan wan galaksi i gat planti bilion sta na planet. Graun bilong yumi i stap insait long Milkiwe galaksi, na san em wanpela sta long galaksi bilong yumi. Lait bilong san i helpim olgeta samting long graun long i stap laip. Olgeta dispela samting i soim klia olsem Jehova tasol em i God tru, na em i gat bikpela strong, savetingting, na pasin laikim. Long graun, Jehova i wokim olgeta samting bilong helpim ol manmeri na ol animal long i stap laip. Em i redim naispela gaden bilong ol manmeri long i stap long en, na em i givim gutpela tingting na gutpela bodi we inap helpim ol long i stap laip inap oltaim oltaim. (Rev. 4:11) Na tu, “em i save givim kaikai long olgeta manmeri na olgeta abus. Oltaim oltaim em i save laikim yumi moa yet.”—Sng. 136:25. w15 11/15 3:7, 8
Mande, Me 29
Mi stap wantaim yupela. —Mat. 28:20.
Inap planti yia nau King i givim ol tul yumi nidim long redim bel bilong planti milion manmeri long harim tok bilong Kingdom. Lain bilong yumi i bin yusim sampela tul inap 10-pela yia samting na ol i no yusim moa, tasol sampela tul i stap yet na yumi yusim long nau. Tasol olgeta dispela tul i helpim yumi long kisim pasin bilong mekim gut wok autim tok. Long 1933, ol pablisa i kirap long yusim wanpela kat i gat ol tok bilong Baibel long en. Ol i kolim dispela kat olsem “testimoni kat,” na em i helpim planti pablisa taim ol i kirap nupela long autim tok. Ol i raitim sotpela hap tok bilong Baibel antap long en. I gat planti rot bilong yusim dispela kat. Sampela pablisa i gat bikpela laik tru long mekim wok autim tok, tasol ol i sem na ol i no save long tok ol bai mekim. Sampela i save tokim man long olgeta samting ol i save long en, tasol sampela taim ol i no save bihainim stretpela rot bilong autim tok! Tasol kat bilong autim tok i gat sotpela tok em man inap ritim, na i no gat wok long pablisa i toktok. w15 11/15 5:3-6
Tunde, Me 30
Olgeta i mas litimapim nem bilong Bikpela.—Sng. 148:13.
Planti ves bilong Baibel i soim olsem em i bikpela samting long yusim nem bilong God na mekim dispela nem i stap holi. (Kis. 3:15; Sng. 83:18; Ais. 42:8; 43:10; Jon 17:6, 26; Apo. 15:14) God Jehova, em Man i kamapim olgeta tok i stap long Baibel, em i kirapim ol man long yusim nem bilong em taim ol i raitim ol tok bilong Baibel. (Ese. 38:23) Nem bilong God i stap planti tausen taim long ol manuskrip bilong pastaim tru, olsem na taim ol man i rausim nem bilong God, dispela i soim olsem ol i no rispektim em. Planti samting moa i soim klia olsem em i bikpela samting long putim nem bilong God long Baibel. Long nupela edisen bilong Nupela Taim Baibel bilong 2013 long tok Inglis, nem bilong God i stap inap 7,216 taim, na dispela nem i stap long 6-pela moa ves winim edisen bilong 1984. Long dispela nupela Baibel long tok Inglis, nem bilong God i kamap long ol dispela 5-pela ves, em 1 Samuel 2:25; 6:3; 10:26; 23:14, 16. Ol i putim bek nem bilong God long ol dispela ves bikos dispela nem i stap long Ol Olpela Rait Bilong Detsi. Ol dispela rait i stap winim 1 tausen yia paslain long ol saveman ol i kolim Masoret i kolektim na bungim olgeta tok bilong Ol Skripsa Hibru. Na tu, ol i putim bek nem bilong God long Hetman 19:18 bihain long ol i skelim gut ol manuskrip bilong bipo tru. w15 12/15 2:5, 6
ewe_Latn tpi_Latn tpi_Latn hat_Latn tpi_Latn tpi_Latn ewe_Latn tpi_Latn tpi_Latn